MONTREAL, BRATISLAVA. Na Zemi prebehla jadrová apokalypsa a život sa opäť začína preberať. Bude sa vyvíjať rovnako ako pred tým? S najväčšou pravdepodobnosťou nie.
Svoju vlastnú jadrovú apokalypsu si už zažil pacifický atol Fangataufa, kde Francúzi v 60. a 70. rokoch minulého storočia uskutočnili sériu testov jadrových bômb. Detonácie mali stonásobne väčšiu silu ako bomby zhodené na Nagasaki.
Výbuchy na Fangautaufe zlikvidovali väčšinu rastlín aj vodných druhov. Umožnili však nemysliteľný vedecký experiment, ktorý má zodpovedať na otázku, ako sa bude vyvíjať život na Zemi po prípadnej globálnej kataklizme.
Štruktúra populácie sa zmení
Vedci sa však zamerali na mäkkýše, kvôli ich dlhovekosti a stálosti v prostredí v ktorom žijú. Mohli sa tak zamerať na skúmanie populácií bez toho, aby sa v nich objavovali privandrovalci.